《重游叠彩山风洞坐秀野亭眺望》
清代·李秉礼

好山如好友，怅焉风雨隔。朝来喜新晴，还复理轻策。

苍翠森到眼，一笑获良觌。攀萝蹑危磴，扪壁搜古迹。

有洞忽中穿，巨灵何代擘。凛然毛发竦，天风吹不息。

虚亭纳万象，旷览浩无极。日堕林莽间，村墟明历历。

閒云已归岫，倦鸟亦敛翼。延伫未能去，孤吟坐成夕。

作者简介：清江西临川人，字敬之。官刑部郎中。与李宪乔以风节相砥砺，从受诗法。有《韦庐集》。